124-сон 11.03.2024. Давлат уй-жой фондидан фойдаланиш ва уни тасарруф этиш тартиби тўғрисидаги низомни тасдиқлаш ҳақида
Hujjat turi: unknown | Qabul qilgan organ: unknown

Давлат уй-жой фондидан фойдаланиш ва уни тасарруф этиш тартиби тўғрисидаги низомни тасдиқлаш ҳақида
Давлат уй-жой фондидан фойдаланиш ва уни тасарруф этиш тартиби тўғрисида НИЗОМ
1-боб. Умумий қоидалар
2-боб. Уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш тартиби
1-§. Турар жой майдони нормаси
2-§. Уй-жой шароитларини яхшилашга муҳтож бўлган ҳамда аниқ мақсадли коммунал уй-жой фондидан турар жой бериладиган фуқаролар
3-§. Уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш бўйича давлат хизматларини кўрсатиш тартиби
4-§. Уй-жойларни ҳисобини юритиш, тақсимлаш ва тақдим этиш тартиби
5-§. Турар жойларни алмаштириш тартиби
6-§. Турар жойни қайта режалаштириш, мукаммал таъмирлаш ва бузиб қайта қуриш тартиби
3-боб. Муниципал, идоравий уй-жой фонди ёки аниқ мақсадли коммунал уй-жой фондида жойлашган хизмат турар жойларини фойдаланишга бериш тартиби
4-боб. Давлат уй-жой фондини хусусийлаштириш тартиби
1-§. Давлат уй-жой фондини хусусийлаштириш объекти ва субъекти
2-§. Давлат уй-жой фондини хусусийлаштириш ва унинг қийматини тўлаш тартиби
3-§. Давлат уй-жой фондини хусусийлаштириш бўйича давлат хизматларини кўрсатиш тартиби
5-боб. Ташкилотлар уй-жойларининг ҳудудлар кесимидаги реестрини шакллантириш тартиби
6-боб. Якунловчи қоидалар
Уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш СХЕМАСИ
Уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш бўйича СЎРОВНОМА
Хизмат турар жойлари олиш ҳуқуқига эга бўлган шахслар ТОИФАЛАРИ
Муниципал, идоравий уй-жой фонди ёки аниқ мақсадли коммунал уй-жой фондида жойлашган хизмат турар жойларини фойдаланишга бериш СХЕМАСИ
Муниципал, идоравий уй-жой фонди ёки аниқ мақсадли коммунал уй-жой фондининг уйларида жойлашган хизмат турар жойларини фойдаланишга бериш бўйича СЎРОВНОМА
Давлат уй-жой фондини хусусийлаштириш СХЕМАСИ
Давлат уй-жой фондини хусусийлаштириш бўйича СЎРОВНОМА
Ташкилотга тегишли бўлган уй-жойларнинг ҳудудлар кесимидаги РЕЕСТРИ
Ўзбекистон Республикаси Ҳукуматининг ўз кучини йўқотган деб эътироф этилаётган айрим қарорлари РЎЙХАТИ
Ўзбекистон Республикаси Вазирлар Маҳкамасининг қарори, 11.03.2024 йилдаги 124-сон
Ўзбекистон Республикаси Вазирлар Маҳкамасининг
қарори
Давлат уй-жой фондидан фойдаланиш ва уни тасарруф этиш тартиби тўғрисидаги низомни тасдиқлаш ҳақида
Ўзбекистон Республикаси Президентининг «Мулк ҳуқуқининг дахлсизлигини ишончли ҳимоя қилиш, мулкий муносабатларга асоссиз аралашувга йўл қўймаслик, хусусий мулкнинг капиталлашув даражасини ошириш чора-тадбирлари тўғрисида» 2022 йил 24 августдаги ПФ-198-сон
Фармонига
мувофиқ давлат уй-жой фондидан фойдаланиш ва уни тасарруф этишда очиқлик ва шаффофликни таъминлаш ҳамда соҳада давлат хизматларини кўрсатиш тизимини такомиллаштириш мақсадида Вазирлар Маҳкамаси қарор қилади:
1. Қуйидагиларни назарда тутувчи Давлат уй-жой фондидан фойдаланиш ва уни тасарруф этиш тартиби тўғрисидаги низом (кейинги ўринларда — Низом)
1-иловага
мувофиқ тасдиқлансин:
уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш;
муниципал, идоравий уй-жой фонди ёки аниқ мақсадли коммунал уй-жой фонди уйларида жойлашган хизмат турар жойларини фойдаланишга бериш;
давлат уй-жой фондини хусусийлаштириш;
давлат органлари уй-жойларининг ҳудудлар кесимидаги реестрини шакллантириш ва расмий веб-сайтларига жойлаштириш.
2. Белгилансинки, ушбу қарор билан тасдиқланган Низомга мувофиқ кўрсатиладиган давлат хизматларидан фойдаланиш учун жисмоний шахслар фақатгина Давлат хизматлари марказлари ёки Ўзбекистон Республикаси Ягона интерактив давлат хизматлари портали (кейинги ўринларда — ЯИДХП) орқали мурожаат қиладилар.
3. Рақамли технологиялар вазирлиги Адлия вазирлиги билан биргаликда икки ой муддатда:
ушбу қарор билан тасдиқланган Низомга мувофиқ давлат хизматларини кўрсатиш Давлат хизматлари марказлари ва ЯИДХП орқали жорий этилишини таъминласин;
ЯИДХПда давлат хизматлари кўрсатилишининг ҳар бир босқичида мурожаатлар кўриб чиқилишини кузатиб бориш имкониятини яратсин.
4. Қурилиш ва уй-жой коммунал хўжалиги вазирлиги Камбағалликни қисқартириш ва бандлик вазирлиги ҳамда Рақамли технологиялар вазирлиги билан биргаликда икки ой муддатда:
уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш ахборот тизимини;
давлат уй-жой фондини хусусийлаштириш ахборот тизимини;
муниципал, идоравий уй-жой фонди ёки аниқ мақсадли уй-жой фондининг уйларида жойлашган хизмат турар жойларини фойдаланишга бериш ахборот тизимини ишлаб чиқсин ва жорий этсин.
Ахборот-коммуникация технологияларини ривожлантириш жамғармаси маблағлари ахборот тизимларини жорий этиш ва маълумотлар узатишнинг идоралараро тармоқларини ташкил этиш ишларини молиялаштириш манбалари этиб белгилансин.
5. Ўзбекистон Республикаси Ҳукуматининг
2-иловага
мувофиқ айрим қарорлари ўз кучини йўқотган деб ҳисоблансин.
6. Давлат активларини бошқариш агентлиги манфаатдор вазирлик ва идоралар билан биргаликда ўзлари қабул қилган норматив-ҳуқуқий ҳужжатларни икки ой муддатда ушбу қарорга мувофиқлаштирсин.
7. Мазкур қарорга
ва
2-иловалар
2024 йил 1 июлдан бошлаб амалга киритилсин.
8. Мазкур қарорнинг бажарилишини назорат қилиш Ўзбекистон Республикаси адлия вазири А.Ж. Ташкулов ҳамда Қорақалпоғистон Республикаси Вазирлар Кенгаши Раиси, вилоятлар ва Тошкент шаҳар ҳокимлари зиммасига юклансин.
Ўзбекистон Республикасининг Бош вазири А. АРИПОВ
Тошкент ш.,
2024 йил 11 март,
Вазирлар Маҳкамасининг 2024 йил 11 мартдаги 124-сон
қарорига
1-ИЛОВА
Давлат уй-жой фондидан фойдаланиш ва уни тасарруф этиш тартиби тўғрисида
НИЗОМ
1-боб. Умумий қоидалар
1. Мазкур Низом давлат уй-жой фондидан фойдаланиш ва уни тасарруф этиш, жумладан:
уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш;
муниципал, идоравий уй-жой фонди ёки аниқ мақсадли коммунал уй-жой фондида жойлашган хизмат турар жойларини фойдаланишга бериш;
давлат уй-жой фондини хусусийлаштириш бўйича давлат хизматларини кўрсатиш;
давлат органлари ва ташкилотлари ҳамда маҳаллий ижро этувчи ҳокимият органлари (кейинги ўринларда — ташкилотлар) томонидан улар тасарруфида бўлган уй-жойларнинг ҳудудлар кесимидаги реестрини шакллантириб, ўзларининг расмий веб-сайтларида жойлаштириш тартибини белгилайди.
2. Мазкур Низом алоҳида қонунчилик ҳужжатлари билан тартибга солинган давлат органларининг давлат уй-жой фондидан фойдаланиш ва уни тасарруф этишига нисбатан татбиқ этилмайди.
3. Мазкур Низомда қуйидаги асосий тушунчалар қўлланилади:
айрим сурункали касалликларнинг оғир турлари билан касалланган фуқаролар
— Ўзбекистон Республикаси Соғлиқни сақлаш вазирлиги томонидан тасдиқланган рўйхатга мувофиқ бошқалар билан бир хонада яшаши мумкин бўлмаган касалликларга чалинган шахслар;
аниқ мақсадли коммунал уй-жой фонди
— маҳаллий ижро этувчи ҳокимият органлари ихтиёрида бўлган, маҳаллий бюджет маблағлари ҳисобидан барпо этилган, шунингдек, хусусий, муниципал ва идоравий уй-жой фондидан олиб маҳаллий ижро этувчи ҳокимият органларига берилган, фуқароларнинг ижтимоий жиҳатдан ҳимояланмаган, кам таъминланган тоифалари учун хусусийлаштириш ҳуқуқисиз ижара шартлари асосида фойдаланишга бериш учун мўлжалланган уй-жой фонди;
давлат уй-жой фонди
— ташкилотларнинг тўлиқ хўжалик юритувида ёки оператив бошқарувидаги муниципал, идоравий ва аниқ мақсадли коммунал уй-жой фондларидан иборат уй-жой фонди;
давлат уй-жой фондини хусусийлаштириш
— фуқароларга уларнинг ихтиёрига кўра давлат уй-жой фондининг улар эгаллаб турган ёки янги қурилган квартираларини, уйлари (уйларининг бир қисми)ни сотиш, шу жумладан, имтиёзли асосда сотиш ёки бепул мулк қилиб бериш;
идоравий уй-жой фонди
— давлат ташкилотларининг тўла хўжалик юритувида ёки оператив бошқарувида бўлган уй-жой фонди;
муниципал уй-жой фонди
— маҳаллий ижро этувчи ҳокимият органлари ихтиёрида бўлган, маҳаллий бюджетга тушган солиқлар ва бошқа мажбурий тўловлар, шунингдек, қонунчилик ҳужжатларида назарда тутилган асослар бўйича бошқа тушумлар ҳисобидан барпо этилган уй-жой фонди;
турар жой
— фуқароларнинг доимий яшашига мўлжалланган, белгиланган санитария, ёнғинга қарши, техник талабларга жавоб берадиган, белгиланган тартибда махсус уйлар (ётоқхоналар, вақтинчалик уй-жой фонди уйлари, ногиронлиги бўлган шахслар, фахрийлар, ёлғиз қариялар учун интернат-уйлар, шунингдек, болалар уйлари ва бошқа махсус мақсадли уйлар) сифатида фойдаланишга мўлжалланган жойлар;
хизмат турар жойлари
— хусусий, муниципал, идоравий уй-жой фонди ёки аниқ мақсадли коммунал уй-жой фондида жойлашган, ўз меҳнат муносабатлари хусусиятига кўра иш жойига бевосита яқин ерда яшаши керак бўлган фуқаролар кўчиб киришига мўлжалланган турар жойлар;
аукцион
— «E-auksion»
электрон
савдо платформаси орқали жисмоний ва юридик шахсларга аукцион объектини сотиш бўйича онлайн ўтказиладиган савдо шакли.
Давлат уй-жой фондидан фойдаланиш ва уни тасарруф этиш бўйича давлат хизматлари Давлат хизматлари маркази ёки Ўзбекистон Республикаси Ягона интерактив давлат хизматлари портали (кейинги ўринларда — ЯИДХП) орқали кўрсатилади.
2-боб. Уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш тартиби
1-§. Турар жой майдони нормаси
4. Муниципал, идоравий ва аниқ мақсадли коммунал уй-жой фондидаги турар жойлар фуқароларга уй-жой майдони ижтимоий нормасига мувофиқ берилади.
Уй-жой майдони ижтимоий нормаси Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари томонидан бир киши ҳисобига 16 квадрат метрдан кам бўлмаган умумий майдон ҳажмида, кресло-аравачада ҳаракатланадиган ногиронлиги бўлган шахслар учун эса 23 квадрат метрдан кам бўлмаган ҳажмда белгиланади.
Эр-хотиндан ташқари турли жинсга мансуб шахсларни бир хонага ёки бир хонали квартирага жойлаштирилишига йўл қўймаслик мақсадида муниципал, идоравий ва аниқ мақсадли коммунал уй-жой фондидан уй-жой майдони ижтимоий нормасидан ортиқча турар жой берилиши мумкин.
5. Мазкур Низомнинг 8-банди
«в» кичик бандида
назарда тутилган айрим сурункали касалликларнинг оғир турлари билан касалланган фуқароларга, шунингдек, бажараётган иш шароитлари ва хусусиятига кўра қўшимча майдон зарур бўлган фуқароларга бундай майдон миқдори кўпайтирилиши мумкин.
2-§. Уй-жой шароитларини яхшилашга муҳтож бўлган ҳамда аниқ мақсадли коммунал уй-жой фондидан турар жой бериладиган фуқаролар
6. Қуйидагилар уй-жой шароитларини яхшилашга муҳтож бўлган фуқаролар ҳисобланади:
а) турар жой майдонига эга бўлмаган ёки яшаш учун яроқсиз уй-жойлар (бараклар, вақтинчалик уйлар, авария ҳолатидаги уйлар, ертўлалар)да яшовчи фуқаролар;
б) ҳар бир оила аъзоси 16 квадрат метрдан, кресло-аравачада ҳаракатланадиган ногиронлиги бўлган шахслар учун 23 квадрат метрдан кам бўлган турар жой билан таъминланганлар;
в) ётоқхоналарда, ишлаб чиқариш ва хизмат хоналарида яшовчилар, бундан мавсумий ва вақтинчалик ходимлар, шунингдек, ўқишлари сабабли ётоқхоналарга кўчиб ўтган фуқаролар мустасно;
г) қариндошлик алоқалари бўлмаган икки ва ундан кўп оила бўлиб бир квартирада яшовчилар;
д) айрим сурункали касалликларнинг оғир турлари билан касалланган фуқаролар;
е) уй-жой ажратилаётган аҳоли пунктида камида уч йил яшаётган ва рўйхатда турган фуқаролар.
7. Тегишли аҳоли пунктида доимий яшашидан қатъи назар, қуйидагилар уй-жой шароитини яхшилашга муҳтож бўлган фуқаролар сифатида ҳисобга олинади:
а) дала шароитларида камида йигирма йил ишлаган ва шу туфайли доимий яшаш жойига эга бўлмаган геология-қидирув ташкилотлари ва топография-геодезия хизматлари ходимлари;
б) мазкур банднинг
«а» кичик бандида
белгиланган муддатда, аммо бошқа аҳоли пунктларида яшайдиган, агар улар яшаш жойи бўйича иш жойи жойлашган аҳоли пунктида амалда бўлган уй-жой шароитини яхшилашга муҳтожлар ҳисобига қўйиш шартларига жавоб берган тақдирда, шу аҳоли пунктида жойлашган ташкилотларда узлуксиз ишлаган ходимлар.
8. Қуйидагилар аниқ мақсадли коммунал уй-жой фондидан турар жой бериладиган фуқаролар ҳисобланади:
а) 1941 — 1945 йиллардаги уруш фахрийлари ва байналмилал жангчилар;
б) шартнома бўйича ҳарбий хизматдан захирага бўшатилган ёки истеъфога чиққан ҳарбий хизматчилар;
в) айрим сурункали касалликларнинг оғир турлари билан касалланган фуқаролар;
г) кўп болали оилалар;
д) чин етим болаларни васийликка олган оилалар;
е) уч нафар ва ундан зиёд меҳнатга лаёқатсиз оила аъзолари бўлган, боқувчисини йўқотган оилалар;
ж) ишламайдиган I ва II гуруҳ ногиронлиги бўлган шахслар;
з) кексайиб қолган ёлғиз пенсионерлар — ёлғиз яшайдиган кексалар, вояга етмаган болалар ёхуд қамоқда ва жазони ижро этиш муассасаларида, узоқ муддат даволанишда бўлган шахслар билан бирга яшайдиган ўзгалар парваришига муҳтож бўлган пенсия ёшидаги шахслар (60 ёшга етган эркаклар, 55 ёшга етган аёллар);
и) болаликдан ногиронлиги бўлган шахс ҳисобланган 18 ёшгача ёки болаликдан I ва II гуруҳ ногиронлиги бўлган шахс бўлиб қолган болалари бўлган оилалар.
3-§. Уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш бўйича давлат хизматларини кўрсатиш тартиби
9. Уй-жой шароитларини яхшилашга муҳтож бўлган фуқароларни ҳисобга олиш, турар жой майдонини олиш учун навбатни белгилаш, шунингдек, уни тақсимлаш ва давлат уй-жой фонди уйларида ижара шартномаси шартлари асосида фуқароларга тақдим этиш туман (шаҳар) ҳокимликлари ҳамда идоравий уй-жой фонди бўлган ташкилотлар томонидан амалга оширилади.
10. Уй-жой шароитларини яхшилашга муҳтож бўлган фуқароларни ҳисобга олиш, турар жой майдонини олиш учун навбатни белгилаш, шунингдек, уни тақсимлаш ва давлат уй-жой фонди уйларида ижара шартномаси шартлари асосида фуқароларга тақдим этиш тадбирларини амалга ошириш мақсадида:
туман (шаҳар) ҳокимликларида тиббиёт бирлашмалари, кадастр бўлими, аҳолини ижтимоий муҳофаза қилувчи орган ва фуқаронинг доимий яшаш жойи бўйича фуқароларнинг ўзини ўзи бошқариш органлари вакилларидан иборат таркибда;
идоравий уй-жой фонди бўлган ташкилотларда уларнинг масъул ходимлари ва касаба уюшмаси вакилидан иборат таркибда турар жой масалалари бўйича комиссия (кейинги ўринларда — комиссия) тузилади.
11. Комиссиянинг таркиби ва иш тартиби ташкилотлар томонидан тасдиқланади.
12. Уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш мазкур Низомга
1-иловадаги
схемага мувофиқ амалга оширилади.
13. Уй-жой шароитларини яхшилашга муҳтож бўлган фуқаро ёки унинг нотариал тасдиқланган ишончномага эга бўлган вакили давлат хизматларидан фойдаланиш учун Давлат хизматлари марказига ўзи келиб мурожаат қилади ёки давлат хизматларидан электрон шаклда фойдаланиш учун ЯИДХПда рўйхатдан ўтади.
14. Уй-жой шароитларини яхшилашга муҳтож бўлган фуқаро ўзи келиб мурожаат қилган тақдирда, Давлат хизматлари маркази ходими ариза берувчининг номидан, ЯИДХП орқали мурожаат этган тақдирда, мустақил равишда мазкур Низомга
2-иловага
мувофиқ шаклдаги уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш бўйича сўровномани электрон тарзда тўлдиради. Агар сўровномани уй-жой шароитларини яхшилашга муҳтож бўлган фуқаронинг вакили тўлдираётган бўлса, сўровномага нотариал тасдиқланган ишончнома нусхаси илова қилинади.
Сўровномада кўрсатилмаган бошқа ҳужжатларни ариза берувчидан талаб қилиш тақиқланади.
15. Сўровнома тўлдирилганидан сўнг ариза берувчи маълумотлар тўғрилигини текширади ва имзоларни идентификация қилишнинг замонавий воситалари (дактилоскопия, электрон имзо, Мобил-ID ва бошқалар) билан тасдиқлайди.
Ариза берувчилар ЯИДХП орқали мурожаат этган тақдирда, сўровномани ЭРИ билан тасдиқлаш талаб этилмайди.
16. Давлат хизматлари кўрсатилгани учун йиғим ундирилмайди.
17. Сўровномада нотўғри маълумотлар кўрсатилиши давлат хизматларини кўрсатишни рад этиш учун асос ҳисобланади.
Давлат хизматларини кўрсатишни бошқа асослар бўйича рад этиш тақиқланади.
18. Сўровнома Давлат хизматлари марказининг ходими томонидан тўлдирилиб, ариза берувчи томонидан тасдиқлангандан сўнг ўн дақиқа ичида ва ЯИДХП орқали эса автоматик тарзда ариза берувчининг доимий яшаш жойи бўйича туман (шаҳар) ҳокимлигига ёки иш жойи бўйича уй-жой фонди бўлган ташкилотга электрон шаклда юборилади.
Бунда ташкилот уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш ахборот тизимига белгиланган тартибда уланган бўлиши шарт.
19. Турар жой шароитларини яхшилашга муҳтож бўлган фуқаро доимий яшаш жойлари бўйича туман (шаҳар) ҳокимлиги томонидан, иш жойи бўйича эса тегишли ташкилот томонидан ҳисобга олинади.
20. Фуқаронинг сўровномаси комиссия томонидан ўн кун ичида кўриб чиқилади.
21. Комиссия фуқаронинг сўровномасини кўриб чиқиш натижаси бўйича уни уй-жой шароитларини яхшилашга муҳтож бўлган фуқаролар ҳисобига қўйиш ёки ҳисобга қўйишни рад этиш ҳақида ташкилот раҳбарига таклиф киритади.
22. Комиссиянинг таклифи асосида ташкилот бир иш куни ичида фуқарони уй-жой шароитларини яхшилашга муҳтож бўлганлар ҳисобига қўйиш ёки ҳисобга қўйишни рад этиш тўғрисида қарор (буйруқ) қабул қилади.
23. Ташкилот қабул қилинган қарорни (буйруқни) автоматик тарзда Давлат хизматлари марказига ёки ЯИДХП орқали фуқарога юборади.
24. Давлат хизматлари маркази қарорни (буйруқни) олганидан сўнг ўн дақиқа ичида уни ариза берувчининг электрон манзилига юборади ва ариза берувчини бу ҳақида ахборот-коммуникация тизими орқали хабардор қилади. Давлат хизматлари маркази ариза берувчи шахсан келиб мурожаат қилган тақдирда, унга қарор (буйруқ)ни ариза берувчининг сўровига кўра электрон шаклда ёки қоғоз шаклда бериши шарт.
Уй-жой шароитларини яхшилашга муҳтож бўлганлар ҳисобига киритиш рад этилган тақдирда, қарорда (буйруқда) рад этишнинг аниқ сабаблари кўрсатилади.
Фуқароларнинг уй-жой шароитини яхшилашга муҳтожлиги тўғрисида нотўғри маълумотларни тақдим этганлиги, бошқа фуқароларнинг уй-жойга бўлган ҳуқуқлари бузилганлиги ва уй-жойни тақдим этиш бўйича масалани ҳал этишда мансабдор шахсларнинг ноқонуний ҳаракатлари аниқланганлиги уй-жой шароитларини яхшилашга муҳтож бўлганлар ҳисобига киритишни рад этишга асос бўлади.
Фуқаролар уй-жой шароитларини яхшилашга муҳтож бўлганлар ҳисобига киритиш рад этилганлигидан норози бўлган тақдирда, тегишлилиги бўйича ташкилотларнинг юқори турувчи органларига ёки судга шикоят қилиши мумкин.
25. Уй-жой шароитларини яхшилашга муҳтож бўлганлар ҳисобига киритилган фуқароларнинг рўйхати ташкилот томонидан бир йилда камида бир маротаба янгиланиши лозим.
26. Ҳисобда турган фуқаро вафот этган ёки бошқа жойга доимий яшаш учун чиқиб кетган ҳолларда, агар уй-жой шароитларини яхшилашга муҳтож бўлганлар сифатида тан олиш учун асослар йўқолмаган бўлса, унинг ўрнига тўғридан-тўғри оила аъзоларидан бири қабул қилинади. Бунда оила аъзоси ўзининг иш жойи бўйича уй-жой шароитларини яхшилашга муҳтож бўлган шахс сифатида ушбу ташкилотда ишлаган тақдирдагина киритилади.
Ҳисобда турган фуқаро ишлаб чиқаришда бахтсиз ҳодиса ёки касб касаллиги туфайли вафот этган тақдирда эса, унинг оила аъзоси ушбу идорада ишлаш ёки ишламаслигидан қатъи назар уй-жой шароитларини яхшилашга муҳтож бўлганлар ҳисобига киритилади.
27. Ташкилотнинг уй-жой шароитларини яхшилашга муҳтож бўлган фуқаролар сифатида навбатда турганлар қуйидаги ҳолларда янги иш жойи бўйича ҳисобга киритилади:
а) юқори турувчи ташкилотнинг қарори (буйруғи) билан бошқа ишга ўтказилганда;
б) ташкилот қайта ташкил этилганда.
28. Уй-жой шароитларини яхшилашга муҳтож бўлганлар ҳисобида турган фуқароларга уй-жойлар ҳисобга қўйиш вақти ва ушбу аҳоли пунктида фойдаланишга топширилаётган ва бўшаётган уй-жойларнинг майдонидан келиб чиққан ҳолда, рўйхатда белгиланган навбат асосида тақдим этилади.
Уй-жойни тақдим этиш навбатини белгилашда фуқароларни ҳисобга қўйиш вақти асосий мезон ҳисобланса, фуқароларнинг тенг шароитларида эса, уларнинг уй-жой билан таъминланганлик даражаси ва ушбу идорадаги иш стажи ҳисобга олинади.
29. Қуйидагилар учун уй-жойлар навбат асосида берилади:
а) туман (шаҳар) ҳокимликлари томонидан яшаш жойи бўйича ҳисобга қўйилган фуқаролар;
б) иш жойи бўйича ҳисобга киритилган фуқаролар.
30. Қуйидагилар учун уй-жойлар навбатдан ташқари берилади:
а) уй-жойи табиий офат оқибатида яшаш учун яроқсиз ҳолга келган фуқаролар;
б) ноқонуний жавобгарликка тортилган ва кейинчалик реабилитация қилинган фуқаролар, агар улар аввал эгаллаб турган уй-жойини қайтариб олиш имконига эга бўлмаса. Бунда реабилитация қилинган фуқаролар суд ҳукми ижро этилгунга қадар яшаган ҳудуддаги туман (шаҳар) ҳокимликлари томонидан уй-жой билан таъминланади.
31. Ташкилот икки иш куни ичида аҳоли пунктида фойдаланишга топширилган ёки бўшаган уй-жойларни навбат асосида уй-жой шароитларини яхшилашга муҳтож бўлганлар ҳисобида турган фуқароларга тақдим этиш тўғрисида қарор (буйруқ) қабул қилади.
Бунда идоравий уй-жой фондига эга бўлган ташкилот уй-жойни тақдим этиш тўғрисидаги қарорни (буйруқни) қабул қилинган кунинг ўзида тегишли туман (шаҳар) ҳокимлигига юборади.
Уй-жойни тақдим этиш тўғрисидаги қарор (буйруқ) асосида туман (шаҳар) ҳокимлиги бир иш кунида мазкур Низомга
3-иловага
мувофиқ шаклда QR-код (матрик штрихли код) қўйилган ордерни шакллантиради ва Давлат хизматлари марказига ёки ЯИДХП орқали ариза берувчига юборади.
Идоравий турар жойларга берилган ордерга «идоравий турар жой», аниқ мақсадли коммунал турар жойларга берилган ордерга «аниқ мақсадли коммунал турар жой» деган ёзув киритилади.
Ордер фақат алоҳида бўш турган турар жой учунгина берилиши мумкин.
Ордерда турар жой тақдим этилган фуқаро ва оила аъзоларининг фамилияси, исми ва отасининг исми, уларнинг туғилган йили ва қариндошлик алоқаси кўрсатилади.
32. Давлат хизматлари маркази ордерни олгандан сўнг ўн дақиқа ичида уни ариза берувчининг электрон манзилига юборади ва ариза берувчини бу ҳақида ахборот-коммуникация тизими орқали хабардор қилади. Давлат хизматлари маркази ариза берувчи шахсан келиб мурожаат қилган тақдирда, унга ордерни ариза берувчининг сўровига кўра электрон шаклда ёки қоғоз шаклда бериши шарт.
Расмийлаштирилган ордерда нотўғри маълумотлар мавжудлиги аниқланган тақдирда, ариза берувчи ўн беш кун ичида йиғим тўламасдан белгиланган тартибда қайта мурожаат қилиш ҳуқуқига эга.
Аризани кўриб чиқиш натижалари бўйича QR-код (матрик штрих-код) қўйилган ордер аслига тенглаштирилади. Ордер тақдим этилган турар жойга кириш учун ягона асос ҳисобланади.
33. Туман (шаҳар) ҳокимликлари томонидан қуйидаги ҳолларда турар жой учун ордернинг берилиши тўхталиши мумкин:
а) фуқаролар олдин эгаллаган уй-жой бўйича ижара шартномаси шартларини бажармаган бўлса;
б) уй-жой тақдим этилаётган оила аъзоларининг ҳақиқий таркиби тақдим этилган маълумотларга тўғри келмаса.
34. Фуқаро ордерни олгандан сўнг ўн кун ичида уй-жойни балансда сақловчи ташкилот ёки унинг ваколатли органи билан ижара шартномаси тузади.
35. Фуқаро ва унинг оила аъзолари ордер берилган кундан бошлаб ўттиз кун ичида турар жойга кўчиб кириши лозим.
36. Турар жой учун берилган ордер фуқароларнинг уй-жой шароитини яхшилашга муҳтожлиги тўғрисида нотўғри маълумотлар тақдим этганлиги, ордерда кўрсатилган турар жойга бўлган бошқа фуқаро ёки ташкилотларнинг ҳуқуқлари бузилганлиги ёки турар жойни тақдим этиш бўйича масалани ҳал этишда мансабдор шахсларнинг ноқонуний ҳаракатлари аниқланган тақдирда, шунингдек, турар жойларни тақдим этишнинг тартиб ва шартлари бузилган бошқа ҳолатларда суд тартибида ҳақиқий эмас деб топилиши мумкин.
37. Ордер қуйидагиларга берилмайди:
а) ижарага олувчини ўзаро келишув бўйича алмаштирган оила аъзоларига;
б) битта квартирада яшаётган алоҳида ижарага олувчилар битта оилага бирлашган тақдирда;
в) ижарага олувчи янги доимий яшаш жойига кўчиб кетган тақдирда ушбу ижарага олувчининг оила аъзоларига.
38. Мазкур низомнинг
39-бандида
кўрсатиб ўтилган ҳолатлар вужудга келганда, фуқаролар ташкилотнинг қарори (буйруғи) асосида уй-жой шароитларини яхшилашга муҳтож бўлганлар ҳисобидан чиқарилади ва бу ҳақида уч кун ичида ёзма равишда хабардор қилинади.
39. Фуқаролар қуйидаги ҳолларда уй-жой шароитларини яхшилашга муҳтож бўлганлар ҳисобидан чиқарилади:
а) ўз маблағлари ҳисобидан турар жойда яшаш шароитини яхшиловчи ўзгартиришлар қилиши, уй-жойни реконструкция қилиши, кенгайтириш ишларини амалга ошириш йўли билан уй-жой шароитларининг яхшиланиши муносабати билан ҳисобда туриш учун асосларнинг йўқолиши;
б) бошқа аҳоли пунктига доимий яшаш учун кўчиб кетиши;
в) ўзи ишлаётган ташкилот билан меҳнат шартномасининг бекор қилиниши;
г) фуқаро томонидан уй-жой шароитларини яхшилашга муҳтожлиги тўғрисида нотўғри маълумотларнинг тақдим этилиши.
40. Давлат уй-жой фондидаги турар жойни ижарага олувчи, унинг оила аъзолари ёки ижарага олувчи билан доимий яшаётган фуқаролар вақтинча бўлмаганида, турар жой олти ой муддат давомида уларнинг ҳисобида сақланиб туради.
Фуқароларнинг турар жойи улар вақтинча бўлмаганида қуйидаги ҳолларда олти ойдан ортиқ муддатда ҳам сақланиб туради:
а) ҳарбий хизматга чақирилганда, чақирув бўйича ҳарбий хизматни ўташнинг бутун даври мобайнида;
б) контракт бўйича ҳарбий хизматга кирилганда, контракт бўйича ҳарбий хизматни ўташнинг бутун даври мобайнида;
в) иш шароитлари ва хусусияти бўйича (кема экипажи, геология, қидирув хизматлари, экспедицияларининг ходимлари ва бошқалар), чет элда хизмат сафарида бўлиш ёки таълим олиши муносабати билан (талабалар, катта илмий ходим-изланувчилар ва бошқалар) доимий яшаш жойидан вақтинча жўнаб кетилганда, ушбу ишни бажариш, хизмат сафарида бўлиш ёки таълим олишнинг бутун даври мобайнида;
г) болалар тарбиялаш учун болалар муассасасига, қариндошларга ёки ҳомийларга, васийларга топширилганда, улар ушбу муассасада, қариндошлар ёки ҳомийлар, васийлар қарамоғида бўладиган бутун давр мобайнида, агар болалар чиқиб кетган турар жойда оиланинг бошқа аъзолари яшаш учун қолган бўлса. Бунда болалар чиқиб кетган турар жойда уларнинг оила аъзолари яшаш учун қолмаган бўлса, ушбу хона болаларнинг муассасада бўлиш муддати тугагунча ёки қариндошлар ёхуд ҳомийлар, васийлар қарамоғидан қайтиб келган болалар вояга етгунча, шунингдек, тегишли ҳолларда умумий ўрта, ўрта махсус, касб-ҳунар ва олий таълим муассасаларида ўқиш тугагунча ёхуд ҳарбий хизмат муддати тамом бўлгунича, ушбу турар жой ижара шартномаси асосида бошқа фуқароларга бериб турилиши мумкин;
д) ҳомий, васий вазифасини бажариш муносабати билан жўнаб кетганда, ушбу вазифаларни бажаришнинг бутун даври мобайнида;
е) даволаниш учун даволаш-профилактика муассасаларига жўнаб кетилганда, даволанишда бўлган бутун давр мобайнида;
ж) қамоққа олинганда ёки ушбу турар жойда яшаш имкониятини истисно этувчи озодликдан маҳрум этиш ёки бошқа жазо чорасига маҳкум этилганда, қамоқда бўлишнинг ёки жазони ўташнинг бутун даври мобайнида, агар турар жойда оиланинг бошқа аъзолари яшаш учун қолган бўлса. Бунда кўрсатилган фуқаролар чиқиб кетган турар жойда уларнинг оила аъзолари яшаш учун қолмаган бўлса, бундай фуқаролар қамоқдан озод бўлгунича ёки жазони ўтаб келгунича бўлган муддатга ушбу хона ижара шартномаси асосида бошқа шахсларга бериб турилиши мумкин.
Вақтинча бўлмаганида шахснинг турар жойдан фойдаланиш ҳуқуқи ушбу бандда кўрсатилган муддатлар тугаган кундан бошлаб олти ой мобайнида сақланиб қолади.
Агар ижарага олувчи, унинг оила аъзолари ёки ижарага олувчи билан доимий яшаётган фуқаролар узрли сабабларга кўра турар жойда олти ойдан ортиқ муддат мобайнида бўлмаса, ушбу муддат фуқароларнинг аризасига асосан ижарага берувчи томонидан, низоли ҳолларда эса, суд томонидан узайтирилиши мумкин.
4-§. Уй-жойларни ҳисобини юритиш, тақсимлаш ва тақдим этиш тартиби
41. Фойдаланишга топширилган, яшаш учун яроқли бўлган ва ижарага олувчиларнинг чиқиб кетиши муносабати билан бўшаган давлат уй-жой фондидаги турар жойларнинг ҳисоби тегишлилиги бўйича балансда сақловчи ташкилот томонидан юритилади.
Бунда бўш турган муниципал ва аниқ мақсадли коммунал уй-жой фондидаги уй-жойлар рўйхати ҳар чоракда туман (шаҳар) ҳокимликларининг расмий веб-сайтларида жойлаштирилади. Мазкур маълумотлар туман (шаҳар) ҳокимликлари томонидан ҳудудийлиги бўйича тегишли фуқароларнинг ўзини ўзи бошқариш органларига тақдим этилади.
42. Уй-жой фондига эга бўлган ташкилот касаба уюшмаси билан биргаликда уй-жойларни тақсимлайди.
43. Фуқароларга яшаш учун тақдим этиладиган уй-жой белгиланган санитария, ёнғинга қарши ва техник талабларга жавоб бериши зарур.
Фуқароларни бўшаган уй-жой сифатида авария ҳолатидаги ва яроқсиз уйлар, ертўлалар, бараклар ва яшаш учун мос бўлмаган бошқа биноларга, шунингдек, бузилиши, капитал таъмирланиши ёки нотурар жой тоифасига киритилиши лозим бўлган турар жойларга жойлаштиришга йўл қўйилмайди.
44. Турар жойларни тақдим этишда эр ва хотиндан ташқари битта хонага ёки бир хонали квартирага турли жинсдаги шахсларни жойлаштириш тақиқланади.
Ногиронлиги бўлган шахслар, қариялар, юрак-қон томир ва бошқа оғир касалликлар билан хасталанган фуқароларга турар жой уларнинг истагига кўра кўп қаватли уйларнинг биринчи қаватидан ёки лифт билан жиҳозланган уйлардаги квартиралар берилади.
Тақдим этиладиган турар жой ўлчамини белгилашда, оилада ҳомиладор аёлнинг борлиги эътиборга олиниши лозим.
45. Агар икки ва ундан ортиқ ижарага олувчилар яшаётган квартирада бошқа яшаш хонасидан ажратилмаган ва унга қўшни бўлган хона бўшаган тақдирда, ушбу хона қўшни хонанинг ижарага олувчисига берилиши лозим.
Агар квартирада алоҳида ажратилган хона бўшаган тақдирда, у белгиланган норма бўйича яшаш майдони билан таъминланмаган ижарага олувчига тақдим этилади. Агар квартирада белгиланган норма бўйича яшаш майдони билан таъминланмаган бир нечта ижарага олувчи мавжуд бўлса, оиласи уй-жой шароитини яхшилашга кўпроқ муҳтож бўлган фуқаро ушбу бўшаган хонани олишда устунлик ҳуқуқига эга бўлади. Уй-жой шароитларини яхшилашга муҳтож бўлган фуқаролар бўлмаган тақдирда, бўшаган алоҳида хона умумий тартибда тақдим этилади.
5-§. Турар жойларни алмаштириш тартиби
46. Бир ёки бир неча хонадан иборат турар жой турар жойни алмаштириш предмети ҳисобланади.
47. Турар жойларни алмаштириш унинг иштирокчилари сони чекланмаган ҳолда амалга оширилади.
Турар жойларни алмаштириш айнан бир уйдаги ёки турли уйлардаги турар жойларда, шу жумладан, турли аҳоли пунктларида жойлашган турар жойларда яшаётган фуқаролар ўртасида ҳам амалга оширилиши мумкин.
Идоравий уй-жой фондидаги турар жойларни фақат балансда сақловчи ташкилотнинг розилиги билан алмаштиришга йўл қўйилади. Алмаштиришга розилик берилмаганлиги юзасидан суд тартибида шикоят қилиниши мумкин.
Аниқ мақсадли коммунал уй-жой фонди уйларидаги турар жойнинг ижарага олувчиси эгаллаб турган турар жойни фақат шу уй-жой фондининг турар жойида яшовчи ижарага олувчи билан алмаштириши мумкин.
48. Бир аҳоли пункти ҳудудида жойлашган давлат уй-жой фондидаги турар жойларни алмаштириш туман (шаҳар) ҳокимликлари томонидан амалга оширилади.
Агар турар жойлар турли аҳоли пунктларида бўлса, турар жойларни алмаштириш томонларнинг келишувига кўра турар жойлардан бири жойлашган ҳудуд бўйича туман (шаҳар) ҳокимлиги томонидан амалга оширилади.
49. Фуқаролар турар жойларни алмаштириш бўйича тегишли туман (шаҳар) ҳокимлиги ёки идоравий уй-жой фонди бўлган ташкилотга ариза билан мурожаат қилади.
Аризага қуйидагилар илова қилинади:
турар жойга бўлган ҳуқуқни тасдиқловчи ҳужжат ёки турар жой ордери;
алмаштирилаётган турар жойларда яшаётган оилалардаги барча вояга етган оила аъзолари ҳамда улар билан доимий яшаётган фуқароларнинг ёзма розилиги;
ҳомийлик ёки васийликка олинган шахснинг фойдаланишидаги турар жой алмаштирилаётганида, ҳомийлик ва васийлик органининг розилиги.
Туман (шаҳар) ҳокимлиги ёки идоравий уй-жой фонди бўлган ташкилот аризани ўн кун ичида кўриб чиқади ҳамда турар жойларни алмаштириш ёки алмаштиришни рад этиш тўғрисида қарор (буйруқ) қабул қилади.
Ариза берувчи томонидан нотўғри маълумотлар тақдим этилганлиги ёки ушбу бандда кўрсатиб ўтилган ҳужжатлар тўлиқ тақдим этилмаганлиги турар жойни алмаштиришни рад этишга асос бўлади.
50. Турар жойларни алмаштириш тўғрисида қарор (буйруқ) қабул қилинган кундан бошлаб икки кун ичида туман (шаҳар) ҳокимликлари томонидан турар жойларни алмаштирган фуқароларга ордерлар берилади.
Агар фуқаролар бир оилага бирлашиш мақсадида алмаштириш натижасида бир квартирада хоналарни олсалар, уларга битта ордер берилади.
51. Фуқаролар турар жойларни алмаштиришни рад этиш тўғрисидаги қарордан (буйруқдан) норози бўлган тақдирда, судга шикоят қилиши мумкин.
6-§. Турар жойни қайта режалаштириш, мукаммал таъмирлаш ва бузиб қайта қуриш тартиби
52. Турар жойни янада обод қилиш мақсадида ижарага олувчи, унинг оила аъзолари ва ижарага берувчининг розилиги асосида уни қайта режалаштириш, мукаммал таъмирлаш ёки бузиб қайта қуриш мумкин.
53. Турар жойни мукаммал таъмирлаш ёки бузиб қайта қуриш даврида ижарага берувчи ижарага олувчидан ўзи томонидан бериладиган бошқа турар жойга вақтинча кўчиб туришни талаб қилишга ҳақли. Бунда амалдаги ижара шартномаси бекор қилинмайди, бироқ ижарага олувчи ушбу давр мобайнида фақатгина вақтинча берилган турар жойдан фойдаланганлиги учун ҳақ тўлайди.
3-боб. Муниципал, идоравий уй-жой фонди ёки аниқ мақсадли коммунал уй-жой фондида жойлашган хизмат турар жойларини фойдаланишга бериш тартиби
54. Муниципал, идоравий уй-жой фонди ёки аниқ мақсадли коммунал уй-жой фондида жойлашган хизмат турар жойлари мазкур Низомга
4-иловага
мувофиқ хизмат турар жойлари олиш ҳуқуқига эга бўлган шахслар тоифаларига ижара ҳақини тўлаш мажбурияти юкланмаган ҳолда берилади.
55. Муниципал, идоравий уй-жой фонди ёки аниқ мақсадли коммунал уй-жой фондида жойлашган хизмат турар жойлари мазкур Низомга
5-иловадаги
схемага мувофиқ фойдаланишга берилади.
56. Хизмат турар жойидан фойдаланмоқчи бўлган фуқаро давлат хизматларидан фойдаланиш учун Давлат хизматлари марказига ўзи келиб мурожаат қилади ёки давлат хизматларидан электрон шаклда фойдаланиш учун ЯИДХПда рўйхатдан ўтади.
57. Хизмат турар жойидан фойдаланмоқчи бўлган фуқаро ўзи келиб мурожаат қилган тақдирда, Давлат хизматлари маркази ходими ариза берувчининг номидан, ЯИДХП орқали мурожаат этган тақдирда, мустақил равишда мазкур Низомга
6-иловага
мувофиқ шаклдаги муниципал, идоравий уй-жой фонди ёки аниқ мақсадли коммунал уй-жой фондининг уйларида жойлашган хизмат турар жойларини фойдаланишга бериш бўйича сўровномани электрон тарзда тўлдиради.
58. Сўровномага қуйидаги ҳужжатлар илова қилинади:
ташкилотнинг туман (шаҳар) ҳокимлигига хизмат турар жойини фуқарога ажратиш тўғрисида йўллаган илтимосномаси;
хизмат турар жойига кўчиб ўтаётган фуқаро ва унинг оила аъзолари тўғрисидаги маълумотлар (фамилияси, исми ва отасининг исми, паспорт ёки идентификацияловчи ID-картаси бўйича маълумотлар ва қариндошлик алоқаси).
59. Сўровнома тўлдирилганидан сўнг ариза берувчи маълумотлар тўғрилигини текширади ва имзоларни идентификация қилишнинг замонавий воситалари (дактилоскопия, электрон имзо, Мобил-ID ва бошқалар) билан тасдиқлайди.
Ариза берувчилар ЯИДХП орқали мурожаат қилган тақдирда, сўровномани ЭРИ билан тасдиқлаш талаб этилмайди.
60. Давлат хизматлари кўрсатилгани учун йиғим ундирилмайди.
61. Сўровномада нотўғри маълумотлар кўрсатилиши давлат хизматларини кўрсатишни рад этиш учун асос ҳисобланади.
Давлат хизматлари кўрсатишни бошқа асослар бўйича рад этиш тақиқланади.
62. Сўровнома Давлат хизматлари марказининг ходими томонидан тўлдирилиб, ариза берувчи томонидан тасдиқлангандан сўнг ўн дақиқа ичида ва ЯИДХП орқали эса автоматик тарзда хизмат турар жойи жойлашган ҳудуддаги туман (шаҳар) ҳокимлигига электрон шаклда юборилади.
63. Туман (шаҳар) ҳокимлиги сўровномани олган кундан бошлаб ўн иш куни ичида сўровнома ва унга илова қилинган ҳужжатларни ўрганади ҳамда хизмат турар жойини фойдаланишга бериш ёки бермаслик тўғрисида қарор қабул қилади.
64. Туман (шаҳар) ҳокимлиги муниципал, идоравий уй-жой фонди ёки аниқ мақсадли коммунал уй-жой фондида жойлашган хизмат турар жойини фойдаланишга бериш тўғрисида қарор қабул қилгандан сўнг бир иш куни ичида мазкур Низомга
3-иловага
мувофиқ шаклда QR-код (матрик штрихли код) қўйилган ордерни шакллантиради ва Давлат хизматлари марказига ёки ЯИДХП орқали ариза берувчига юборади.
Хизмат турар жойлари учун берилган ордерга «хизмат турар жойи» деган ёзув киритилади.
Ордерда турар жой тақдим этилган фуқаро ва оила аъзоларининг фамилияси, исми ва отасининг исми, уларнинг туғилган йили ва қариндошлик алоқаси кўрсатилади.
65. Давлат хизматлари маркази ордерни олгандан сўнг ўн дақиқа ичида уни ариза берувчининг электрон манзилига юборади ва ариза берувчини бу ҳақида ахборот-коммуникация тизими орқали хабардор қилади. Давлат хизматлари маркази ариза берувчи шахсан келиб мурожаат қилган тақдирда, унга ордерни ариза берувчининг сўровига кўра электрон шаклда ёки қоғоз шаклда бериши шарт.
Расмийлаштирилган ордерда нотўғри маълумотлар мавжудлиги аниқланган тақдирда, ариза берувчи ўн беш кун ичида йиғим тўламасдан белгиланган тартибда қайта мурожаат қилиш ҳуқуқига эга.
66. Фуқаро ордерни олгандан сўнг ўн кун ичида фуқаро ва хизмат турар жойини балансда сақловчи ташкилот ёки унинг ваколатли органи ўртасида ижара шартномаси тузилади.
67. Фуқаро ва унинг оила аъзолари ордер берилган кундан бошлаб ўттиз кун ичида хизмат турар жойига кўчиб кириши лозим.
68. Қуйидагилар хизмат турар жойлари учун берилган ордерни бекор қилишга асос бўлади:
ходим билан тузилган меҳнат шартномасининг бекор қилиниши;
ходим ёки унинг оила аъзоларидан бири хизмат турар жойи жойлашган ҳудудда мулк ҳуқуқи асосида уй-жой олиши.
Иш берувчи хизмат турар жойидан фойдаланиб келаётган ходим билан тузилган меҳнат шартномаси бекор қилинганда, шунингдек, ходим ёки унинг оила аъзоларидан бири хизмат турар жойи жойлашган ҳудудда мулк ҳуқуқи асосида уй-жой олганда, бир иш куни ичида бу ҳақида тегишли туман (шаҳар) ҳокимлигига ордерни бекор қилиш тўғрисида хабарнома юборади.
Бунда ходим ўзи ёки оила аъзоларидан бири хизмат турар жойи жойлашган ҳудудда мулк ҳуқуқи асосида уй-жой олганлиги тўғрисида шу куннинг ўзида иш берувчини хабардор қилиши ҳамда узоғи билан бир ой ичида хизмат турар жойини бўшатиб қўйиши лозим.
69. Фуқаро эгаллаб турган хизмат турар жойини бўшатишни рад этган тақдирда, ўзи билан бирга яшовчи барча шахслар бошқа турар жой берилмасдан, суд тартибида кўчириб юборилади, мазкур Низомнинг
70-бандида
кўрсатилган шахслар бундан мустасно.
70. Қуйидаги шахслар хизмат турар жойларидан бошқа турар жой берилган ҳолда кўчирилади:
а) I ва II гуруҳ ногиронлиги бўлган шахслар;
б) 1941 — 1945 йиллардаги уруш фахрийлари ва байналмилал жангчилар;
в) ҳарбий хизматни ўтаётганида ҳалок бўлган ёки бедарак йўқолган ҳарбий хизматчиларнинг оила аъзолари;
г) ногиронлиги бўлган фарзандлари бор оилалар;
д) тарбиячи — ота-оналар (оилавий болалар уйи тугатилган тақдирда);
е) хизмат турар жойи берган ташкилотларда камида ўн йил ишлаган (хизмат қилган) шахслар;
ж) эгаллаб турган лавозими муносабати билан турар жой берилган бўлиб, лавозимидан бўшаган, лекин турар жойни берган идора билан меҳнат муносабатларини узмаган шахслар;
з) ходимлар сони (штати) ёки иш хусусиятининг ўзгариши ёхуд ташкилот тугатилиши муносабати билан меҳнат шартномаси бекор қилинган шахслар, бунда ходимни бошқа турар жойга кўчириш масаласи тугатилаётган корхонанинг тугатиш комиссиясида кўриб чиқилиши лозим;
и) ўзи ишлаган ташкилотдан пенсияга чиққан ходимлар;
к) хизмат турар жойи берилган шахс вафот этганида унинг оила аъзолари;
л) вояга етмаган фарзандлари билан бирга яшаётган ёлғиз шахслар;
м) шартнома бўйича ҳарбий хизматдан захирага бўшатилган ёки истеъфога чиққан ҳарбий хизматчилар;
н) айрим сурункали касалликларнинг оғир турлари билан касалланган фуқаролар;
о) кўп болали оилалар;
п) уч нафар ва ундан зиёд меҳнатга лаёқатсиз оила аъзолари бўлган, боқувчисини йўқотган оилалар;
р) ишламайдиган I ва II гуруҳ ногиронлиги бўлган шахслар;
с) кексайиб қолган ёлғиз пенсионерлар — ёлғиз яшайдиган кексалар, вояга етмаган болалар ёхуд қамоқда ва жазони ижро этиш муассасаларида, узоқ муддат даволанишда бўлган шахслар билан бирга яшайдиган ўзгалар парваришига муҳтож бўлган пенсия ёшидаги шахслар (60 ёшга етган эркаклар, 55 ёшга етган аёллар);
т) болаликдан ногиронлиги бўлган шахс ҳисобланган 18 ёшгача ёки болаликдан I ва II гуруҳ ногиронлиги бўлган шахс бўлиб қолган болалари бўлган оилалар.
Кўрсатиб ўтилган фуқароларга мазкур Низомнинг
ва
44-бандларида
белгиланган талабларга жавоб берадиган ҳамда ушбу аҳоли пункти чегараси доирасида жойлашган турар жой берилади.
71. Хизмат турар жойларининг тоифаси қуйидаги ҳолларда туман (шаҳар) ҳокимлигининг қарори билан бошқа тоифага ўтказилади:
а) хизмат турар жойига бўлган зарурат йўқолган бўлса;
б) хизмат турар жойи белгиланган тартибда яшаш учун яроқсиз деб топилган бўлса;
в) хизмат турар жойи бириктирилган ташкилот тугатилган бўлса ва ушбу ташкилотнинг ҳуқуқий вориси бўлмаса.
4-боб. Давлат уй-жой фондини хусусийлаштириш тартиби
1-§. Давлат уй-жой фондини хусусийлаштириш объекти ва субъекти
72. Қуйидагилар давлат уй-жой фондини хусусийлаштириш объектлари ҳисобланади:
фуқаролар ижара шартномаси асосида фойдаланилаётган кўп квартирали уйлардаги квартиралар ва бир квартирали уйлар (уйларнинг бир қисми);
қайта тиклаш, таъмирланиш ишлари тугалланган, бироқ фуқаролар кўчиб кирмаган ва бўшатилган уйларнинг квартиралари, бир квартирали уйлар (уйларнинг бир қисми);
янги қурилган уйлардаги квартиралар.
Ёпиқ ҳарбий шаҳарчалардаги уйлардаги квартиралар, архитектура, тарихий ва маданий ёдгорлик бўлган квартиралар ва уйлар, уй-музейлар, ётоқхоналардаги хоналар, белгиланган тартибда яшаш учун яроқсиз деб топилган ёки хизмат квартиралари (хоналари) ҳисобланган квартиралар, икки ёки ундан ортиқ ижарачи яшаётган квартиралар ундаги барча яшовчиларнинг розилиги бўлмаган ҳолларда хусусийлаштирилмайди.
73. Ўзбекистон Республикаси ҳудудида доимий яшаб турган Ўзбекистон Республикасининг, бошқа давлатларнинг фуқаролари, фуқаролиги бўлмаган шахслар хусусийлаштириш субъектлари ҳисобланадилар.
Вазирлик ва идоралар, давлат ташкилотлари, юридик шахслар ўз ходимлари ва пенсионерларини уй-жой билан таъминлаш учун бошқа мулкдордан уй-жой сотиб олиши мумкин.
74. Ўзлари эгаллаб турган давлат уй-жойларини сотиб олишга ёки уй-жойни ижарага олишга қурби етмайдиган меҳнатга яроқсиз ёлғиз кекса фуқаролар учун ташкилотлар ҳузурида уй-жойдан ижара шартномаси асосида фойдаланиладиган коммунал уй-жой фонди ташкил этилади.
75. Ташкилотнинг улушли маблағлари ҳисобига қурилган квартиралар ва уйларни хусусийлаштиришда хусусийлаштириш субъектларига имтиёзлар идораларга қарашли уй-жой фонди эгалари билан келишилган ҳолда Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари томонидан белгиланади.
2-§. Давлат уй-жой фондини хусусийлаштириш ва унинг қийматини тўлаш тартиби
76. Давлат уй-жой фонди мазкур Низомга
7-иловадаги
схемага мувофиқ хусусийлаштирилади.
77. Давлат уй-жой фондини хусусийлаштириш туман (шаҳар) ҳокимликлари ва давлат ташкилотлари томонидан амалга оширилади.
Давлат ташкилотларига қарашли идоравий уй-жой фондини хусусийлаштириш ваколати шартнома асосида уй-жой фонди жойлашган жойдаги туман (шаҳар) ҳокимлигига берилиши мумкин.
78. Қуйидагиларга давлат уй-жой фондидаги уй-жойга нисбатан мулк ҳуқуқи берилади:
пул компенсацияси тўланмасдан бузилган хусусий уй-жойлар ўрнига давлат уй-жой фондидан уй-жой олган фуқароларга;
давлат уй-жой фондидаги уй-жойни мазкур Низомда белгиланган тартибда хусусийлаштирган фуқароларга;
кейинчалик уй-жойнинг тўла қийматини тўлаш (сотиб олиш) ҳуқуқи билан уй-жойни ижарага олган фуқароларга.
79. Алоҳида уйга (уйнинг бир қисмига), квартирага нисбатан мулк ҳуқуқи фуқаролар томонидан уй-жойнинг тўла қиймати тўланган (сотиб олинган) ҳамда мулк ҳуқуқини тасдиқловчи давлат ордери олинган кундан бошланади.
Агар фуқаро квартира, уй (уйнинг бир қисми) учун тўловни тўлиқ амалга оширган, аризани туман (шаҳар) ҳокимлигида рўйхатдан ўтказган, бироқ мулк ҳуқуқини берувчи давлат ордерини олмасдан вафот этган тақдирда, меросхўрлар ушбу квартирани, уйни (уйнинг бир қисмини) мерос қилиб олишга ҳақли.
80. Давлат уй-жой фондини хусусийлаштириш жараёнида иштирок этган шахслар тўғрисидаги маълумотномалар уй-жой жойлашган туман (шаҳар) ҳокимлиги томонидан архив маълумотлари асосида берилади.
Бунда туман (шаҳар) ҳокимликлари томонидан хусусийлаштирилган уй-жойларга давлат ордерлари ва маълумотномалар бериш ҳужжатлар базасини (архивини) рақамлаштириш ҳамда идоралараро электрон тизимларини интеграция қилиш орқали амалга оширилади.
81. Мавжуд давлат уй-жой фондидаги уй-жойлар қуйидаги асосларга кўра хусусийлаштирилади:
фуқароларга ўзлари яшаётган ва ҳозирги вақтда доимий яшаш жойи бўйича рўйхатга олинган алоҳида уйларни (уйларнинг бир қисмини), квартираларни, шунингдек, Ўзбекистон Республикасининг «Тошкент шаҳри ва Тошкент вилоятида доимий яшаш жойи бўйича рўйхатга олиниши лозим бўлган шахслар — Ўзбекистон Республикаси фуқаролари тоифаларининг рўйхати тўғрисида»ги
Қонуни
кучга киргунига қадар берилган идоравий ҳужжат (ордер) асосида Тошкент шаҳрида ва Тошкент вилоятида турар жой мақомини олган ётоқхоналарда доимий яшаб келаётган ҳамда вақтинча турган жойи бўйича рўйхатга олинган фуқароларга уй-жойни қонунчиликда белгиланган тартибда баҳоловчи ташкилот томонидан қолдиқ баланс қиймати бўйича баҳоланган нархлар бўйича сотиш;
Ўзбекистон Республикаси Президентининг фармонларига асосан уй-жойни фуқароларнинг айрим тоифаларига бепул бериш;
кейинчалик сотиб олиш шарти билан давлат уй-жойини ижарага олиш тўғрисида шартнома тузиш.
82. Янги қурилган, қайта қурилган, капитал таъмирланган ва бўшаган давлат уй-жой фондидаги уй-жойлар ҳамда квартиралар қуйидаги тартибда хусусийлаштирилади:
уй-жой олиш учун яшаш жойида ва иш жойида навбатда турган фуқароларга уй-жойни мулк ҳуқуқий асосида сотиш;
янги қурилган давлат уй-жой фондида 20 фоизгача ҳамда қайта қурилган, капитал таъмирланган давлат уй-жой фондида 10 фоизгача квартира (хона)ларни ва уйларни (уйларнинг бир қисмини) аукцион орқали аҳолига мулк ҳуқуқи асосида сотиш.
83. Давлат уй-жой фондини хусусийлаштиришда мазкур Низом қоидалари ер участкалари жамоат эҳтиёжлари учун олиб қўйилиши муносабати билан бузиладиган уйлар (уйларнинг бир қисми) ёки квартираларнинг ўрнига зарарларни қоплаш тартибида давлат уй-жой фондидан мулкдорларга бериладиган уйларга (уйларнинг бир қисмига) ёки квартираларга нисбатан қўлланилмайди.
84. Вазирликлар, идоралар ва ташкилотлар ҳам уй-жойни аукцион орқали сотиб олиш ҳуқуқига эга, бунда мазкур уй-жойдан хизмат мақсадида (идоралар, офислар ва шу кабилар) ҳамда ишлаб чиқариш бинолари (цехлар, устахоналар ва шу кабилар) мақсадида фойдаланиш ҳуқуқисиз ўз ходимларига бериш ва хусусийлаштириш мажбурий шарт ҳисобланади.
Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари Ўзбекистон Республикаси ва чет эл фуқаролари ҳамда нодавлат юридик шахсларга эски ва авария ҳолатидаги уй-жой фондини ундан офислар, ваколатхоналар ва бошқа хизмат бинолари сифатида фойдаланиш учун аукционларда сотиш ҳуқуқига эга.
85. Фуқароларнинг 1992 йилгача қурилган уй-жойни сотиб олиши квартира (уй)нинг тўлиқ қийматини бир йўла тўлаш йўли билан ҳам, шунингдек, 5 йил давомида тўлаш йўли билан ҳам амалга оширилиши мумкин, бунда бир йўла тўланадиган дастлабки тўлов квартира қийматининг 40 фоизини ташкил этади. У хусусийлаштирувчининг хоҳишига кўра ярим йилга, имтиёзга эга бўлганлар учун эса бир йилга тақсимланиши мумкин.
86. 1992 йилда ва ундан кейинги йилларда қурилган квартираларни, уйларни сотиб олувчи фуқароларга тўлов муддати 20 йил қилиб белгиланади, бунда бир йўла тўланадиган тўлов уй-жой қийматининг 10 фоизини ташкил этади. Бунда фуқаролар ушбу тоифадаги уй-жойлар учун тўловни бир йўла амалга ошириши мумкин.
87. Хусусийлаштирилган уй-жойнинг тўлиқ қийматини бир йўла тўлаган фуқароларга 1992 йилгача қурилган уй-жой қийматининг 10 фоизи, 1992 йилда ва ундан кейинги йилларда қурилган уй-жой қийматининг 20 фоизи миқдорида, уй-жой ҳақини икки ярим йил давомида тўлаганларга эса тегишли равишда 5 ва 10 фоиз миқдорида чегирма белгиланади.
88. Қиймати бўлиб-бўлиб тўланадиган квартира ва уй (уйнинг бир қисми)ни хусусийлаштириш бўйича қарздорлик муқаррар равишда ундириб олинади.
89. Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимликлари, давлат ташкилотлари томонидан уй-жойларни хусусийлаштиришдан тушган маблағлардан белгиланган тартибда фойдаланилади ҳамда уй-жой коммунал хўжалигини сақлаш ва ривожлантиришга йўналтирилади.
90. Хусусийлаштириш субъектларига давлат уй-жой фондини хусусийлаштириш ҳуқуқи фақат бир марта берилади.
3-§. Давлат уй-жой фондини хусусийлаштириш бўйича давлат хизматларини кўрсатиш тартиби
91. Фуқаро давлат уй-жой фондидаги алоҳида уйни (уйнинг бир қисмини) ёки квартирани хусусийлаштириш учун Давлат хизматлари марказига ўзи келиб мурожаат қилади ёки давлат хизматларидан электрон шаклда фойдаланиш учун ЯИДХПда рўйхатдан ўтади.
92. Ариза берувчи ўзи келиб мурожаат қилган тақдирда Давлат хизматлари маркази ходими ариза берувчининг номидан, ЯИДХП орқали мурожаат этган тақдирда, мустақил равишда мазкур Низомга
8-иловага
мувофиқ шаклдаги давлат уй-жой фондини хусусийлаштириш бўйича сўровномани электрон тарзда тўлдиради.
93. Уй-жойни хусусийлаштириш тўғрисидаги сўровномага қуйидаги ҳужжатлар илова қилинади:
фуқаронинг имтиёзли хусусийлаштириш ҳуқуқини тасдиқловчи маълумотнома (агар фуқарода бундай ҳуқуқ мавжуд бўлса);
уй дафтарининг нусхаси (квартиралар бўйича карточканинг нусхаси, 17-шакл);
биргаликда яшаётган барча вояга етган оила аъзоларининг нотариал тасдиқланган розилиги;
уй (уйнинг бир қисми) ёки квартира қийматини баҳолаш тўғрисидаги баҳоловчи ташкилотининг ҳисоботи.
94. Сўровнома тўлдирилганидан сўнг ариза берувчи маълумотларнинг тўғрилигини текширади ва имзоларни идентификация қилишнинг замонавий воситалари (дактилоскопия, электрон имзо, Мобил-ID ва бошқалар) билан сўровномани тасдиқлайди.
Ариза берувчилар ЯИДХП орқали мурожаат қилган тақдирда, сўровнамани ЭРИ билан тасдиқлаш талаб этилмайди.
95. Давлат хизматлари кўрсатиш учун базавий ҳисоблаш миқдорининг бир баравари миқдорида йиғим ундирилади.
Давлат хизмати кўрсатилишида ЯИДХП орқали мурожаат этилганда, ушбу банднинг
биринчи хатбошида
кўрсатилган йиғим суммасининг 90 фоизи ундирилади.
Олдинги
таҳрирга қаранг.
Ижтимоий реестрнинг «камбағал оила» тоифасига киритилган оилаларнинг аъзоларига, шунингдек, I ва II гуруҳ ногиронлиги бўлган шахсларга нисбатан мазкур давлат хизматини кўрсатишда белгиланган тўловнинг 50 фоизи миқдорида, Ижтимоий реестрнинг «давлат таъминотидаги оила» тоифасига киритилган оилаларнинг аъзоларига белгиланган тўловлар бўйича 75 фоиз миқдорида чегирма қўлланилади. Бунда чегирма Ижтимоий реестрнинг:
«давлат таъминотидаги оила» ёки «камбағал оила» тоифасидан «камбағаллик чегарасидаги оила» тоифасига ўтказилган оилаларга, уларнинг илгари белгиланган тоифасига мувофиқ миқдорда;
оғир ҳаётий вазиятга тушган оила сифатида «камбағаллик чегарасидаги оила» тоифасига киритилган оилаларга «камбағал оила» тоифасидаги оила учун белгиланган миқдорда қўлланилади.
(95-банднинг учинчи хатбошиси Ўзбекистон Республикаси Вазирлар Маҳкамасининг 2026 йил 29 январдаги 35-сонли
қарорига
асосан учинчи — бешинчи хатбошилар билан алмаштирилган — Қонунчилик маълумотлари миллий базаси, 02.02.2026 й., 09/26/35/0101-сон)
Давлат хизматларини кўрсатиш учун ундириладиган барча турдаги давлат божи, йиғим ва бошқа турдаги тўловлар Ягона биллинг тизими орқали амалга оширилади ва тасдиқланади.
96. Йиғимлар суммаси қуйидаги тартибда тақсимланади:
а) Давлат хизматлари марказига ўзи келиб мурожаат этганда:
20 фоизи Адлия вазирлигининг Давлат хизматларини ривожлантириш жамғармасига;
0,5 фоизи тўловларни тасдиқлаш Ягона биллинг тизими орқали амалга оширилганлиги учун «Электрон ҳукумат лойиҳаларини бошқариш маркази» давлат муассасасининг Иқтисодиёт ва молия вазирлиги Ғазначилигида очиладиган махсус ҳисобварағига;
79,5 фоизи туман (шаҳар) ҳокимликлари ғазна ҳисобварағига ўтказилади;
б) ЯИДХП орқали мурожаат қилинганда:
10 фоизи Адлия вазирлигининг Давлат хизматларини ривожлантириш жамғармасига;
11,25 фоизи «Электрон ҳукумат лойиҳаларини бошқариш маркази» давлат муассасасининг Иқтисодиёт ва молия вазирлиги Ғазначилигида очиладиган махсус ҳисобварағига;
0,5 фоизи тўловларни тасдиқлаш Ягона биллинг тизими орқали амалга оширилганлиги учун «Электрон ҳукумат лойиҳаларини бошқариш маркази» давлат муассасасининг Иқтисодиёт ва молия вазирлиги Ғазначилигида очиладиган махсус ҳисобварағига;
78,25 фоизи туман (шаҳар) ҳокимликлари ғазна ҳисобварағига ўтказилади.
97. Сўровномада нотўғри маълумотларнинг кўрсатилиши давлат хизматлари кўрсатишни рад этиш учун асос ҳисобланади.
Давлат хизматлари кўрсатишни бошқа асослар бўйича рад этиш тақиқланади.
98. Ариза берувчи Давлат хизматлари марказига келиб мурожаат этган тақдирда, унинг сўровномаси Давлат хизматлари марказининг ходими томонидан тўлдирилиб, фуқаро томонидан тасдиқлангандан сўнг ўн дақиқа ичида ва ЯИДХП орқали мурожаат қилинганда автоматик тарзда хусусийлаштирилаётган уй-жой жойлашган туман (шаҳар) ҳокимлигига ҳамда уй-жой фондини балансида сақловчи ташкилотга электрон шаклда юборилади.
99. Туман (шаҳар) ҳокимлиги ҳамда уй-жой фондини балансида сақловчи ташкилот сўровномани бир ой ичида кўриб чиқади ва натижаси бўйича уй-жойни хусусийлаштириш ёки хусусийлаштиришни рад этиш тўғрисида қарор (буйруқ) қабул қилади. Бунда уй-жой фондига эга бўлган ташкилот қарорни (буйруқни) қабул қилинган кунинг ўзида тегишли туман (шаҳар) ҳокимлигига юборади.
100. Туман (шаҳар) ҳокимлиги ҳамда уй-жой фондини балансида сақловчи ташкилот қабул қилинган қарорни (буйруқни) автоматик тарзда Давлат хизматлари марказига ёки ЯИДХП орқали ариза берувчига юборади.
101. Давлат хизматлари маркази қарорни (буйруқни) олганидан сўнг ўн дақиқа ичида уни ариза берувчининг электрон манзилига юборади ва бу ҳақида ариза берувчини ахборот-коммуникация тизими орқали хабардор қилади.
102. Ягона биллинг тизими қарорга (буйруққа) асосан хусусийлаштирилаётган уй-жойни сотиб олиш учун ҳисобварақни шакллантиради ва тўланган маблағлар ҳисобини юритади.
103. Ариза берувчи уй-жойни хусусийлаштириш учун ҳисобварақни олган кундан бошлаб ўн иш куни ичида қарорда (буйруқда) назарда тутилган шартларда уй-жойни хусусийлаштириш учун тўловни тўлиқ ёки қисман амалга оширади.
104. Ариза берувчи тўловни тўлиқ амалга оширгандан сўнг туман (шаҳар) ҳокимлиги бир иш куни ичида мазкур Низомга
9-иловага
мувофиқ шаклдаги QR-код (матрик штрихли код) қўйилган мулк ҳуқуқини берувчи давлат ордерини шакллантиради ва Давлат хизматлари марказига ёки ЯИДХП орқали ариза берувчига юборади.
105. Давлат хизматлари маркази ордерни олганидан сўнг ўн дақиқа ичида уни ариза берувчининг электрон манзилига юборади ва ариза берувчини бу ҳақида ахборот-коммуникация тизими орқали хабардор қилади. Давлат хизматлари маркази ариза берувчи шахсан келиб мурожаат қилган тақдирда, унга ордерни ариза берувчининг сўровига кўра электрон шаклда ёки қоғоз шаклда бериши шарт.
Расмийлаштирилган ордерда нотўғри маълумотлар мавжудлиги аниқланган тақдирда, ариза берувчи ўн беш кун ичида йиғим тўламасдан белгиланган тартибда қайта мурожаат қилиш ҳуқуқига эга.
5-боб. Ташкилотлар уй-жойларининг ҳудудлар кесимидаги реестрини шакллантириш тартиби
111. Ташкилотлар ҳар йили 25 январдан кечиктирмасдан ўзларига тегишли бўлган уй-жойларни хатловдан ўтказади.
112. Хатлов натижаларига кўра ташкилот ўзига тегишли бўлган уй-жойларнинг ҳудудлар кесимидаги реестрини мазкур Низомга
10-иловага
мувофиқ шакллантиради.
113. Хатлов натижасида аниқланган уй-жойларни реестрга киритиш ва ундан чиқариш ташкилотларнинг тегишли қарори (буйруғи) асосида амалга оширилади.
114. Шакллантирилган уй-жойларнинг реестри ҳар йили 30 январдан кечиктирмасдан тегишли ташкилотларнинг расмий веб-сайтларида жойлаштирилади, қонунчилик ҳужжатлари билан очиқланиши тақиқланган уй-жойлар бундан мустасно.
115. Ташкилотлар раҳбарлари ўз тасарруфида бўлган уй-жойларнинг реестрини ўзларининг расмий веб-сайтларида белгиланган муддатларда жойлаштиришга ва уни мунтазам равишда янгилаб борилишини таъминлашга масъул ҳисобланади.
6-боб. Якунловчи қоидалар
116. Давлат уй-жой фондидан фойдаланиш ва уни тасарруф этиш билан боғлиқ низолар қонунчилик ҳужжатларида белгиланган тартибда ҳал этилади.
117. Мазкур Низом талабларининг бузилишида айбдор бўлган шахслар қонунчилик ҳужжатларида белгиланган тартибда жавобгар бўлади.
Давлат уй-жой фондидан фойдаланиш ва уни тасарруф этиш тартиби тўғрисидаги
низомга
1-ИЛОВА
Уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш
СХЕМАСИ
Босқичлар
Субъектлар
Тадбирлар
Муддатлар
1-босқич
Ариза берувчи
Уй-жой шароитларини яхшилаш учун Давлат хизматлари маркази ёки ЯИДХП орқали сўровнома юборади.
Хоҳишига кўра
2-босқич
Давлат хизматлари маркази
Сўровномани ариза берувчининг доимий яшаш жойи бўйича туман (шаҳар) ҳокимлигига ёки фуқаронинг иш жойи бўйича уй-жой фонди бўлган ташкилотга электрон шаклда юборади.
Ўн дақиқа ичида
ЯИДХП
Автоматик тарзда
3-босқич
Туман (шаҳар) ҳокимлигининг турар жой масалалари бўйича комиссияси
1. Сўровномани кўриб чиқади.
2. Сўровномани кўриб чиқиш натижаси бўйича ариза берувчини уй-жой шароитларини яхшилашга муҳтож бўлган фуқаролар ҳисобига қўйиш ёки ҳисобга қўйишни рад этиш ҳақида ташкилот раҳбарига таклиф киритади.
Ўн кун ичида
Ташкилотнинг турар жой масалалари бўйича комиссияси
4-босқич
Туман (шаҳар) ҳокимлиги
1. Комиссиянинг таклифи асосида ариза берувчини уй-жой шароитларини яхшилашга муҳтож бўлганлар ҳисобига қўйиш ёки ҳисобга қўйишни рад этиш тўғрисида қарор (буйруқ) қабул қилади.
2. Қарорни (буйруқни) Давлат хизматлари марказига ёки ЯИДХП орқали ариза берувчига юборади.
Бир иш куни ичида
Ташкилот
Автоматик тарзда
Давлат хизматлари маркази
Қарорни (буйруқни) ариза берувчининг электрон манзилига юборади.
Ўн дақиқа ичида
5-босқич
Ташкилот
Аҳоли пунктида фойдаланишга топширилган ёки бўшаган уй-жойларни навбат асосида уй-жой шароитларини яхшилашга муҳтож бўлганлар ҳисобида турган фуқароларга тақдим этиш тўғрисида қарор (буйруқ) қабул қилади.
Икки иш куни ичида
6-босқич
Туман (шаҳар) ҳокимлиги
Уй-жойни тақдим этиш тўғрисидаги қарор (буйруқ) асосида QR-код (матрик штрихли код) қўйилган ордерни шакллантиради ва Давлат хизматлари марказига ёки ЯИДХП орқали ариза берувчига юборади.
Бир иш куни ичида
Давлат хизматлари маркази
Ордерни ариза берувчининг электрон манзилига юборади ва ариза берувчини бу ҳақида ахборот-коммуникация тизими орқали хабардор қилади.
Ўн дақиқа ичида
7-босқич
Ариза берувчи
1. Ордерни олгандан сўнг ушбу уй-жойни балансда сақловчи ташкилот ёки унинг ваколатли органи билан ижара шартномаси тузади.
Ўн кун ичида
2. Оила аъзолари билан бирга уй-жойга кўчиб киради.
Ўттиз кун ичида
Давлат уй-жой фондидан фойдаланиш ва уни тасарруф этиш тартиби тўғрисидаги
низомга
2-ИЛОВА
Уй-жой шароитларини яхшилашга муҳтож бўлган фуқароларни ҳисобга олиш, давлат уй-жой фондидаги турар жойларни тақсимлаш ва тақдим этиш бўйича
СЎРОВНОМА
I. Уй-жой шароитларини яхшилашга муҳтож бўлган фуқаро тўғрисидаги маълумотлар
1. Фамилияси
2. Исми
3. Отасининг исми
4. Туғилган санаси
5. Паспорт ёки идентификацияловчи ID-картаси серияси ва рақами
6. Жисмоний шахснинг шахсий идентификация рақами (ЖШШИР)
7. Яшаш манзили
8. Телефон рақами
9. Электрон почта манзили
10. Иш жойи
11. Ариза юборилаётган жой
Фуқаро яшаб турган жойи бўйича туман (шаҳар) ҳокимлиги (танланади)
Уй-жой фонди бўлган давлат ташкилоти (аниқ кўрсатилади)
II. Илова қилинадиган ҳужжатлар
Нотариал тасдиқланган ишончнома нусхаси (агар сўровномани уй-жой шароитларини яхшилашга муҳтож бўлган фуқаронинг вакили тўлдираётган бўлса)
Давлат уй-жой фондидан фойдаланиш ва уни тасарруф этиш тартиби тўғрисидаги
низомга
3-ИЛОВА
__________________________________________ ҳокимлиги
20_____ й., «_____» _________________
Турар жой учун ордер №_____
______________________________________
Серия ________
________________________________________________ га
(фамилияси, исми, отасининг исми)
_____ нафардан иборат оиласи учун умумий майдони ______ кв. метр бўлган _______ хонали турар жойни эгаллаш ҳуқуқи берилди.
Уй манзили: _____________________________________________________________________________
(кўча, берк кўча, проезд ва ҳ.к.)
уй _____ корпус ______ хонадон __________
Турар жой эгаси: _________________________________________________________________________
(туман (шаҳар) ҳокимлиги / ташкилот)
________________________________________________________________________________________
Ордер бериш учун асос: ___________________________________________________________________
(турар жой бериш тўғрисидаги ҳужжат)
20_____ й., «_____» _________________ даги №_______________
Оила таркиби
Т/р
Фамилияси, исми, отасининг исми
Қариндошлик алоқалари
Туғилган йили
1.
2.
3.
4.
5.
6.
7.
8.
9.
10.
_________ туман (шаҳар) ҳокимининг ўринбосари
Ф.И.О.
QR-коди
Изоҳ. Ушбу ордер берилган турар жойга кўчиб кириш учун асос ҳисобланади.
Фуқаро ва унинг оила аъзолари ордер берилган кундан бошлаб ўттиз кун ичида турар жойга кўчиб кириши лозим.
Давлат уй-жой фондидан фойдаланиш ва уни тасарруф этиш тартиби тўғрисидаги
низомга
4-ИЛОВА
Хизмат турар жойлари олиш ҳуқуқига эга бўлган шахслар
ТОИФАЛАРИ
Т/р
Тоифаларнинг номи
1.
Тиббий-ижтимоий хизматлар кўрсатиш муассасаларининг (ногиронлиги бўлган шахслар, фахрийлар, ёлғиз кексалар учун интернат-уйлар) буғ қозон қурилмалари операторлари
2.
Насос станциялари, йирик гидроузеллар ва тўғонларга хизмат кўрсатувчи навбатчи техниклар, машинистлар, электротехниклар
3.
Коммунал хизмат кўрсатишнинг сув оқизиш — оқова сувларни чиқариб юбориш ва газ хўжалиги авария-диспетчерлик хизматлари усталари ва чилангарлари
4.
Йўл оралиқлари усталари ва тузатувчилари
5.
Газ таъминоти корхоналари ходимлари
6.
Сув хўжалигининг фойдаланиш участкалари бошлиқлари, гидроиншоотларнинг тартибга солувчилари ва гидропостларнинг кузатувчилари, участка гидротехниклари ва гидроўлчовчилари
7.
Кабелли (радиореле) кучайтириш пунктларига хизмат кўрсатувчи навбатчи техниклар, радио ва телевизион станцияларга, шунингдек, қишлоқ жойлардаги махсус объектларга хизмат кўрсатувчи электромеханиклар
8.
Электр тармоқлари ва ёрдамчи станцияларнинг навбатчи муҳандислари, кабелли тақсимлаш тармоқларининг навбатчи муҳандислари ва техниклари
9.
Соғлиқни сақлаш вазирлигининг қишлоқ жойлардаги даволаш-профилактика муассасалари участка врач-терапевтлари ва педиатрлари.
Ногиронлиги бўлган шахслар ва қариялар уйларининг ҳамда ақлан заиф болалар учун ногиронлиги бўлган болалар уйлари директорлари, врач (фельдшер), катта тиббиёт ҳамшираси, шунингдек, ушбу болалар уйларининг тарбиячиси, санаторийлар ва дам олиш уйларининг бош врачи, врач (фельдшер), хўжалик ишлари билан шуғулланувчи ҳамшира.
10.
Оилавий болалар уйининг тарбиялаш учун уларга берилган болалар билан бирга яшовчи ота-она тарбиячилари
11.
Ўрмон, қўриқхона, (дахлсиз ўрмон қўриқхонаси), овчилик хўжаликлари директорлари, ўрмон хўжалиги ходимлари, ўрмон кесувчилари ва ёлланган овчилари
12.
Бошқа жойлардан вақтинчалик таклиф этилган олий тоифали тренерлар ва спорт усталари
13.
Ҳарбийлаштирилган қўриқлаш ва фавқулодда вазиятлар органлари ҳарбий хизматчилари ва ишчи-хизматчилари
14.
Ўзбекистон Республикаси Қуролли Кучларининг казарма — уй-жой фондига ҳамда коммунал иншоотларига хизмат кўрсатиш ва улардан фойдаланиш билан боғлиқ ишчи ва хизматчилари, Қуролли Кучларнинг офицерлар таркибидаги шахслар ва белгиланган муддатдан ташқари хизмат ҳарбий хизматчилари
15.
Ички ишлар органлари ходимлари
16.
Олий суд, вилоятлар ва туман, шаҳар ҳамда ҳарбий судлар судьялари
17.
Прокуратура органларининг ходимлари
18.
Ўзбекистон Республикаси Президентининг Администрацияси, Олий Мажлис палаталари девонлари, Олий Мажлис Инсон ҳуқуқлари бўйича вакили (омбудсман) котибияти, Вазирлар Маҳкамаси, Қорақалпоғистон Республикаси Вазирлар Кенгаши, Тошкент шаҳар ва вилоятлар ҳокимликлари, вазирликлар, идоралар ва уларнинг ҳудудий бўлинмалари аппаратларининг бошқа ҳудудлардан ишга таклиф этилган масъул ходимлари
19.
Ўзбекистон Республикаси Олий Мажлиси Қонунчилик палатасининг депутатлари, Тошкент шаҳрида турар жойга эга бўлмаган Ўзбекистон Республикаси Олий Мажлиси Сенатида доимий асосда ишловчи сенаторлар, Олий Мажлиснинг Инсон ҳуқуқлари бўйича вакили (омбудсман) ва унинг ўринбосари
20.
Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил ва унинг ўринбосари
21.
Қишлоқ жойлардаги алоқа бўлимлари бошлиқлари ва бошлиқ ўринбосарлари
22.
Олис ҳудудларда жойлашган бюджет ташкилотларида бошқа ҳудудлардан келиб фаолият юритаётган олий маълумотли мутахассислар ва (ёки) тиббиёт ходимлари
Давлат уй-жой фондидан фойдаланиш ва уни тасарруф этиш тартиби тўғрисидаги
низомга
5-ИЛОВА
Муниципал, идоравий уй-жой фонди ёки аниқ мақсадли коммунал уй-жой фондида жойлашган хизмат турар жойларини фойдаланишга бериш
СХЕМАСИ
Босқичлар
Субъектлар
Тадбирлар
Муддатлар
1-босқич
Ариза берувчи
Хизмат турар жойларини фойдаланишга бериш учун Давлат хизматлари маркази ёки ЯИДХП орқали сўровнома юборади.
Заруриятга кўра
2-босқич
Давлат хизматлари маркази
Сўровномани ариза берувчи тасдиқлагандан сўнг хизмат турар жойи жойлашган ҳудуддаги туман (шаҳар) ҳокимлигига электрон шаклда юборади.
Ўн дақиқа ичида
ЯИДХП
Автоматик тарзда
3-босқич
Туман (шаҳар) ҳокимлиги
1. Сўровнома ва унга илова қилинган ҳужжатларни ўрганади ҳамда хизмат турар жойини фойдаланишга бериш ёки бермаслик тўғрисида қарор қабул қилади.
Ўн иш куни ичида
2. QR-код (матрик штрихли код) қўйилган ордерни шакллантиради ва Давлат хизматлари марказига ёки ЯИДХП орқали ариза берувчига юборади.
Бир иш куни ичида
Давлат хизматлари маркази
Ордерни ариза берувчининг электрон манзилига юборади ва ариза берувчини бу ҳақида ахборот-коммуникация тизими орқали хабардор қилади.
Ўн дақиқа ичида
4-босқич
Ариза берувчи
1. Ордерни олгандан сўнг хизмат турар жойини балансда сақловчи ташкилот ёки унинг ваколатли органи билан ижара шартномаси тузади.
Ўн кун ичида
2. Оила аъзолари билан бирга хизмат турар жойига кўчиб киради.
Ўттиз кун ичида
Давлат уй-жой фондидан фойдаланиш ва уни тасарруф этиш тартиби тўғрисидаги
низомга
6-ИЛОВА
Муниципал, идоравий уй-жой фонди ёки аниқ мақсадли коммунал уй-жой фондининг уйларида жойлашган хизмат турар жойларини фойдаланишга бериш бўйича
СЎРОВНОМА
I. Хизмат турар жойидан фойдаланмоқчи бўлган фуқаро тўғрисидаги маълумотлар
1. Фамилияси
2. Исми
3. Отасининг исми
4. Туғилган санаси
5. Паспорт ёки идентификацияловчи ID-картаси серияси ва рақами
6. Жисмоний шахснинг шахсий идентификация рақами (ЖШШИР)
7. Яшаш манзили
8. Телефон рақами
9. Электрон почта манзили
10. Иш жойи
11. Хизмат турар жойлари олиш ҳуқуқига эга бўлган шахс тоифаси
Танланади
12. Ариза юборилаётган жой
Хизмат турар жойи жойлашган ҳудуддаги туман (шаҳар) ҳокимлиги (танланади)
II. Илова қилинадиган ҳужжатлар
1. Хизмат уй-жойни ходимга ажратиш тўғрисида ташкилот маъмуриятининг туман (шаҳар) ҳокимлигига йўлланган илтимоснома нусхаси
2. Хизмат уй-жойига ходим билан кўчиб ўтаётган оиласи таркиби тўғрисида маълумотлар (Ф.И.О., паспорт маълумотлари ва қариндошлик алоқалари)
Давлат уй-жой фондидан фойдаланиш ва уни тасарруф этиш тартиби тўғрисидаги
низомга
7-ИЛОВА
Давлат уй-жой фондини хусусийлаштириш
СХЕМАСИ
Босқичлар
Субъектлар
Тадбирлар
Муддатлар
1-босқич
Ариза берувчи
Давлат уй-жой фондидаги алоҳида уйни (уйнинг бир қисмини) ёки квартирани хусусийлаштириш учун Давлат хизматлари маркази ёки ЯИДХП орқали сўровнома юборади.
Заруриятга кўра
2-босқич
Давлат хизматлари маркази
Сўровномани хусусийлаштирилаётган уй-жой жойлашган туман (шаҳар) ҳокимлигига ҳамда уй-жой фондини балансида сақловчи ташкилотга электрон шаклда юборади.
Ўн дақиқа ичида
ЯИДХП
Автоматик тарзда
3-босқич
Туман (шаҳар) ҳокимлиги
1. Сўровномани кўриб чиқади ва натижаси бўйича уй-жойни хусусийлаштириш ёки хусусийлаштиришни рад этиш тўғрисида қарор (буйруқ) қабул қилади.
2. Қабул қилинган қарорни (буйруқни) Давлат хизматлари марказига ёки ЯИДХП орқали ариза берувчига юборади.
Бир ой ичида
Ташкилот
Автоматик тарзда
Давлат хизматлари маркази
Қарорни (буйруқни) олганидан сўнг уни ариза берувчининг электрон манзилига юборади ва бу ҳақида ариза берувчини ахборот-коммуникация тизими орқали хабардор қилади.
Ўн дақиқа ичида
4-босқич
Ариза берувчи
Қарорда (буйруқда) назарда тутилган шартларда уй-жойни хусусийлаштириш учун тўловни тўлиқ ёки қисман амалга оширади.
Ўн иш куни ичида
5-босқич
Туман (шаҳар) ҳокимлиги
QR-код (матрик штрихли код) қўйилган ордерни шакллантиради ва Давлат хизматлари марказига ёки ЯИДХП орқали ариза берувчига юборади.
Бир иш куни ичида
Давлат хизматлари маркази
Ордерни олганидан сўнг уни ариза берувчининг электрон манзилига юборади ва ариза берувчини бу ҳақида ахборот-коммуникация тизими орқали хабардор қилади.
Ўн дақиқа ичида
Давлат уй-жой фондидан фойдаланиш ва уни тасарруф этиш тартиби тўғрисидаги
низомга
8-ИЛОВА
Давлат уй-жой фондини хусусийлаштириш бўйича
СЎРОВНОМА
I. Ариза берувчи тўғрисидаги маълумотлар
1. Фамилияси
2. Исми
3. Отасининг исми
4. Туғилган санаси
5. Паспорт ёки идентификацияловчи ID-картаси серияси ва рақами
6. Жисмоний шахснинг шахсий идентификация рақами (ЖШШИР)
7. Яшаш манзили
8. Телефон рақами
9. Электрон почта манзили
10. Ариза юборилаётган жой
Хусусийлаштирилаётган уй-жой жойлашган туман (шаҳар) ҳокимлиги (танланади)
Уй-жой фондини балансда сақловчи давлат органи, корхона, муассаса ва ташкилот (аниқ кўрсатилади)
II. Хусусийлаштириладиган уй-жой тўғрисидаги маълумотлар
1. Уй-жойнинг кадастр рақами
2. Уй-жойнинг майдони (кв.м.)
3. Уй-жойнинг манзили
III. Илова қилинадиган ҳужжатлар
1. Фуқаронинг имтиёзли хусусийлаштириш ҳуқуқини тасдиқловчи маълумотнома
2. Уй дафтарининг нусхаси (квартиралар бўйича карточканинг нусхаси) (17-шакл)
3. Биргаликда яшаётган барча балоғатга етган оила аъзоларининг нотариал тасдиқланган розилиги
4. Уй (уйнинг бир қисми) ёки квартира қийматини қолдиқ баланс қиймати бўйича баҳолаш тўғрисидаги баҳоловчи ташкилотининг ҳисоботи
Давлат уй-жой фондидан фойдаланиш ва уни тасарруф этиш тартиби тўғрисидаги
низомга
9-ИЛОВА
Ўзбекистон Республикасининг Давлат герби
____________________________
(ваколатли органнинг номи)
Мулк ҳуқуқини берувчи давлат ордери
___________________________
20 _____ йил «______» _______________
Ушбу ордер __________________________________________________________________________
______________________________________________________________________ асосида берилган.
_____________________ вилояти, ______________ тумани, __________________________ массиви,
__________ кўчаси, ______ уй манзилида жойлашган, умумий майдони __________ кв. м, турар жой
майдони __________________ кв. м., қиймати _____________________________________________
__________________________________ сўм бўлган _________________________________ квартира
(сумма сўз билан ёзилади)
(квартира, уй (уйнинг бир қисми)
_________________________________________________________________________________ дан
(ташкилотнинг тўлиқ номи)
___________________________________________________________________________ томонидан
(Ф.И.О., паспортга оид маълумотлар)
сотиб олинганлигини тасдиқлайди.
Туман (шаҳар) ҳокими
QR-коди
Ф.И.О.
Давлат уй-жой фондидан фойдаланиш ва уни тасарруф этиш тартиби тўғрисидаги
низомга
10-ИЛОВА
Ташкилотга тегишли бўлган уй-жойларнинг ҳудудлар кесимидаги
РЕЕСТРИ
Т/р
Уй-жойнинг манзили
(шаҳар (туман), кўча, қишлоқ, уй рақами)
Майдони,
кв. м.
Уй-жойнинг техник ҳолати
Уй-жойнинг жиҳозланганлик даражаси
Уй-жойни реестрга киритиш учун асос ва ҳужжат маълумотлари
Уй-жойни реестрдан чиқариш учун асос ва ҳужжат маълумотлари
1.
2.
3.
...
Вазирлар Маҳкамасининг 2024 йил 11 мартдаги 124-сон
қарорига
2-ИЛОВА
Ўзбекистон Республикаси Ҳукуматининг ўз кучини йўқотган деб эътироф этилаётган айрим қарорлари
РЎЙХАТИ
1. Вазирлар Маҳкамасининг «Ўзбекистон Республикасида давлат уй-жой фондини хусусийлаштиришни давом эттириш тўғрисида» 1993 йил 1 мартдаги 114-сон қарорининг
3-банди
ҳамда қарорга
ва
2-иловалар
.
2. Вазирлар Маҳкамасининг «Давлат уй-жой фондини хусусийлаштириш тўғрисида» Ўзбекистон Республикаси Қонунининг қабул қилиниши муносабати билан норматив ҳужжатларни тасдиқлаш тўғрисида» 1994 йил 4 апрелдаги 180-сон қарорига 3-илованинг
ва
2-бандлари
.
3. Вазирлар Маҳкамасининг «Ўзбекистон Республикаси Ҳукуматининг айрим қарорларига ўзгартириш ва қўшимчалар киритиш ва айримларини ўз кучини йўқотган деб ҳисоблаш тўғрисида» 1999 йил 30 апрелдаги 202-сон қарорига 1-илованинг
2-банди
.
4. Вазирлар Маҳкамасининг «Ўзбекистон Республикаси Ҳукуматининг айрим қарорларига ўзгартиришлар киритиш тўғрисида (Ўзбекистон Республикасининг 2010 йил 17 сентябрдаги «Баҳолаш фаолияти такомиллаштирилиши муносабати билан Ўзбекистон Республикасининг айрим қонун ҳужжатларига ўзгартишлар киритиш тўғрисида»ги ЎРҚ-257-сонли Қонуни)» 2010 йил 9 ноябрдаги 248-сон қарорига илованинг
3-банди
.
5. Вазирлар Маҳкамасининг «Ўзбекистон Республикаси Ҳукуматининг айрим қарорларига ўзгартириш ва қўшимчалар киритиш, шунингдек баъзи қарорларини ўз кучини йўқотган деб ҳисоблаш тўғрисида (Ўзбекистон Республикаси Вазирлар Маҳкамасининг «Тошкент шаҳри ва Тошкент вилоятида доимий прописка қилиниши лозим бўлган шахслар Ўзбекистон Республикаси фуқаролари тоифаларининг рўйхати тўғрисида»ги Ўзбекистон Республикаси Қонунини амалга ошириш чора-тадбирлари ҳақида» 2012 йил 16 февралдаги 41-сон қарори)» 2012 йил 20 апрелдаги 116-сон қарорига 1-илованинг
1-банди
.
Олдинги
таҳрирга қаранг.
(6-банд Ўзбекистон Республикаси Вазирлар Маҳкамасининг 2025 йил 15 декабрдаги 791-сонли
қарорига
асосан ўз кучини йўқотган — Қонунчилик маълумотлари миллий базаси, 16.12.2025 й., 09/25/791/1167-сон)
7. Вазирлар Маҳкамасининг «Ўзбекистон Республикасида давлат уй-жой фондини хусусийлаштириш тўғрисидаги низомга ўзгартириш киритиш ҳақида» 2017 йил 22 июндаги 413-сон
қарори
.
8. Вазирлар Маҳкамасининг «Давлат уй-жой фондидаги турар жойларни тақсимлаш ва фуқароларга ижара шартномаси шартлари асосида беришни тартибга солишга қаратилган норматив-ҳуқуқий ҳужжатларни тасдиқлаш тўғрисида» 2019 йил 26 февралдаги 170-сон қарори 1-бандининг
иккинчи хатбоши
ҳамда қарорга
1-илова
.
9. Вазирлар Маҳкамасининг «Ўзбекистон Республикаси Ҳукуматининг айрим қарорларига ўзгартиришлар киритиш тўғрисида (Ўзбекистон Республикаси Президентининг «Меҳнатга ҳақ тўлаш, пенсиялар ва бошқа тўловлар миқдорларини аниқлаш тартибини такомиллаштириш тўғрисида» 2019 йил 21 майдаги ПФ-5723-сон Фармони)» 2019 йил 28 декабрдаги 1046-сон қарорига илованинг
3-банди
.
10. Вазирлар Маҳкамасининг «Ўзбекистон Республикаси Ҳукуматининг айрим қарорларига ўзгартириш ва қўшимчалар киритиш шунингдек, баъзиларини ўз кучини йўқотган деб ҳисоблаш тўғрисида (Ўзбекистон Республикаси Президентининг «Давлат активларини бошқариш, монополияга қарши курашишни тартибга солиш тизимини ва капитал бозорини тубдан такомиллаштириш чора-тадбирлари тўғрисида» 2019 йил 14 январдаги ПФ-5630-сон ва «2017 — 2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини «Фаол инвестициялар ва ижтимоий ривожланиш йили»да амалга оширишга оид Давлат дастури тўғрисида» 2019 йил 17 январдаги ПФ-5635-сон Фармонлари)» 2020 йил 14 апрелдаги 217-сон қарорига 1-илова 1-бандининг
«в» кичик банди
.
11. Вазирлар Маҳкамасининг «Ўзбекистон Республикаси Ҳукуматининг айрим қарорларига ўзгартириш ва қўшимчалар киритиш, шунингдек, баъзиларини ўз кучини йўқотган деб ҳисоблаш тўғрисида (Ўзбекистон Республикаси Президентининг «Давлат мулки объектларидан самарали фойдаланиш бўйича қўшимча чора-тадбирлар тўғрисида» 2019 йил 19 февралдаги ПФ-5666-сон Фармони)» 2020 йил 6 июлдаги 425-сон қарорига 1-илованинг
1-банди
.
12. Вазирлар Маҳкамасининг «Ўзбекистон Республикасида чет эл фуқаролари ва фуқаролиги бўлмаган шахсларни рўйхатга олиш тартибини соддалаштириш чора-тадбирлари тўғрисида» 2020 йил 28 сентябрдаги 593-сон қарорига 4-илованинг
1-банди
.
13. Вазирлар Маҳкамасининг «Аҳолининг ижтимоий ҳимояга муҳтож қатламини янада қўллаб-қувватлашга қаратилган Ўзбекистон Республикаси Ҳукуматининг айрим қарорларига ўзгартиришлар киритиш тўғрисида» 2020 йил 31 декабрдаги 830-сон қарорига илованинг
5-банди
.
14. Вазирлар Маҳкамасининг «Давлат хизматлари кўрсатишнинг инфратузилмаси такомиллаштирилганлиги ва аҳолининг давлат хизматларидан фойдаланиш имкониятлари кенгайтирилганлиги муносабати билан Ўзбекистон Республикаси Ҳукуматининг айрим қарорларига ўзгартириш ва қўшимчалар киритиш тўғрисида» 2021 йил 28 октябрдаги 661-сон қарорига илованинг
1-банди
.
15. Вазирлар Маҳкамасининг «Тиббий-ижтимоий экспертиза хизмати ташкилий тузилмасини ва фаолиятини ташкил этишга оид норматив-ҳуқуқий ҳужжатларни тасдиқлаш тўғрисида» 2022 йил 8 февралдаги 62-сон қарорига 12 илованинг 89-банди «а» кичик бандининг
биринчи — саккизинчи хатбошилари
.
16. Вазирлар Маҳкамасининг «Ўзбекистон Республикаси Ҳукуматининг айрим қарорларига ўзгартиришлар киритиш тўғрисида (Ўзбекистон Республикасининг «Норматив-ҳуқуқий ҳужжатлар тўғрисида» 2021 йил 20 апрелдаги ЎРҚ-682-сон Қонуни)» 2022 йил 4 апрелдаги 153-сон қарорига илованинг 574-банди
«а» кичик банди
.
(Қонунчилик маълумотлари миллий базаси, 12.03.2024 й., 09/24/124/0203-сон; 19.06.2025 й., 09/25/378/0518-сон; 16.12.2025 й., 09/25/791/1167-сон; 02.02.2026 й., 09/26/35/0101-сон)